**Návrh podmienok pre vyhlásenie verejného obstarávania**

**„Stavebné úpravy miestnych komunikácií**

**vo vlastníctve mesta Stará Ľubovňa“**

**Podlimitná zákazka na realizáciu prác vrátane elektronickej aukcie**

***Názov zákazky*:** Stavebné úpravy miestnych komunikácií vo vlastníctve mesta Stará Ľubovňa

***Predpokladaná hodnota zákazky bez DPH:*** 1 600 000 €

***Rozsah projektu:*** obnova miestnych komunikácií, t. j. 66 378 m2 ciest, rozdelených do troch etáp (viď tabuľky)

***Stručný opis zákazky***:

Mesto Stará Ľubovňa plánuje na svojom území komplexnú obnovu vybraných úsekov miestnych komunikácií s cieľom vylepšenia ich stavebného a dopravno-technického stavu. Do realizácie tohto projektu boli vybraté komunikácie v nevyhovujúcom a havarijnom technickom stave s nadmiernou mierou pozdĺžnych a priečnych nerovností a narušením asfaltového krytu vozovky. Plánované opravy vozoviek jednotlivých komunikácií zachovávajú ich šírkové parametre a sú cielené na súvislú výmenu živičných povrchov vozoviek, vylepšenie spádových pomerov v režime odvodnenia vozoviek a výškovú úpravu uličných vpustí, poklopov šachiet a šúpatok nachádzajúcich sa v telese cestnej komunikácie.

Poradie dôležitosti opráv bolo stanovené a posúdené na základe nasledovných kritérií dôležitosti:

* výška intenzity dopravy a dôležitosť v nadväznosti na nadradený dopravný systém mesta,
* stavebný a dopravno-technický stav miestnych komunikácií, uprednostnené boli havarijné stavy.

Cieľom predmetu zákazky sú stavebné úpravy na miestnych pozemných komunikáciách, ktoré sú majetkom mesta.

Stavebné úpravy na uvedených komunikáciách zahŕňajú frézovanie nevyhovujúceho krytu vozovky, spojovací postrek, vyrovnanie podkladu povrchu komunikácie asfaltobetónom, pokládku súvislého krytu vozovky pre teplé technológie – asfaltový betón o hrúbke 5 cm s potrebným sklonom pre odvodnenie.

Celý projekt „Stavebné úpravy miestnych komunikácii vo vlastníctve mesta Stará Ľubovňa“ bude rozdelený do troch etáp – viď tabuľky č. 2-4

***Trvanie zmluvy alebo lehoty uskutočnenia I. etapy:*** 7 rokov

***Príprava a realizácia stavebných prác I. etapy:*** 06/2013-09/2013

***Podmienky účasti uchádzačov:***

*Osobné postavenie uchádzačov a záujemcov vrátane požiadaviek týkajúcich sa zápisu do profesijného alebo obchodného registra*

Verejného obstarávania sa môže zúčastniť uchádzač, ktorý spĺňa tieto podmienky účasti týkajúce sa osobného postavenia v súlade s ustanovením § 26 zákona o verejnom obstarávaní, a to:

1. nebol on ani jeho štatutárny orgán, ani člen štatutárneho orgánu právoplatne odsúdený za trestný čin korupcie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin založenia, zosnovania alebo podporovania teroristickej skupiny,
2. nebol on ani jeho štatutárny orgán, ani člen štatutárneho orgánu právoplatne odsúdený za trestný čin, ktorého skutková podstata súvisí s podnikaním,
3. nie je voči nemu vedené konkurzné konanie, nie je v konkurze, v likvidácii ani nebol proti nemu zamietnutý návrh na vyhlásenie konkurzu pre nedostatok majetku,
4. nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie, ktoré sa vymáhajú výkonom rozhodnutia,
5. nemá evidované daňové nedoplatky, ktoré sa vymáhajú výkonom rozhodnutia,
6. je oprávnený dodávať tovar, uskutočňovať stavebné práce alebo poskytovať službu,
7. nebolo mu v predchádzajúcich troch rokoch preukázané závažné porušenie odborných povinností, ktoré dokáže verejný obstarávateľ a obstarávateľ preukázať.

*Ekonomické a finančné postavenie*

Informácie a formálne náležitosti nevyhnutné na vyhodnotenie splnenia podmienok účasti:

1. podľa § 27 ods. 1 písm. a) zákona Vyjadrenie banky alebo pobočky zahraničnej banky, že uchádzač má na účte dostatok vlastných prostriedkov potrebných na zabezpečenie predmetu zákazky alebo písomný prísľub banky, že mu finančné prostriedky na zabezpečenie predmetu zákazky poskytne.
2. podľa § 27 ods. 1 písm. d) zákona Obrat - výška obratu za predchádzajúce roky - 2010, 2011, 2012. Dôkazný prostriedok : súvaha potvrdená daňovým úradom a predložená ako úradne overená kópia alebo výkaz ziskov a strát potvrdený daňovým úradom a predložený ako úradne overená kópia alebo výkaz o príjmoch a výdavkoch potvrdený daňovým úradom a predložený ako úradne overená kópia.

Z predložených dokladov za každý z rokov 2010, 2011 a 2012 osobitne musí byť zrejmý a jednoznačný obrat - výrazne označený. Uchádzač zároveň predloží čestné vyhlásenie, v ktorom uvedie výšku obratu za predchádzajúce roky - 2010, 2011, 2012 a zároveň uvedie výšku obratu zo stavebnej činnosti za predchádzajúce roky - 2010, 2011, 2012.

Čestné vyhlásenie musí byť opatrené podpisom štatutárneho orgánu uchádzača a musí byť predložené ako originál, alebo úradne overená kópia. Uchádzač, ktorým je skupina dodávateľov, na účely kumulatívneho preukázania minimálnej úrovne uvedených podmienok postupuje podľa nasledujúcich pravidiel výpočtu: Pre podmienku Obrat (O) platí tento algoritmus: O = O1 + O2 + .... + On. Uchádzač alebo skupina dodávateľov preukázal finančné a ekonomické postavenie vtedy, ak sa dosiahla minimálna požadovaná úroveň štandardov uvedených nižšie.

Minimálna požadovaná úroveň štandardov (ak je uplatniteľné):

K bodu 1: Minimálne vo výške 2 000 000 €.

K bodu 2: Preukázanie ročného obratu za hospodárske roky 2010, 2011, 2012 tak, aby za každý požadovaný rok bol obrat zo stavebnej činnosti minimálne 6 000 000 €.

*Technická alebo odborná spôsobilosť*

Informácie a formálne náležitosti nevyhnutné na vyhodnotenie splnenia podmienok účasti: Informácie a formálne náležitosti nevyhnutné na vyhodnotenie splnenia podmienok účasti:

1. podľa § 28 ods. 1 písm. b) zákona - zoznamom stavebných prác uskutočnených za predchádzajúcich 5 rokov doplneným potvrdeniami o uspokojivom vykonaní stavebných prác s uvedením cien, miest a lehôt uskutočnenia prác a zhodnotenia uskutočnených prác podľa obchodných podmienok.

Zoznam musí obsahovať minimálne nasledovné informácie: obchodné meno a sídlo objednávateľa, opis predmetu plnenia zmluvy, zmluvnú cenu, miesto plnenia, lehota výstavby /v celých mesiacoch/, mená , priezviská a telefónne čísla osôb objednávateľa, u ktorých je možné referenciu overiť. Potvrdenie objednávateľa o uspokojivom zrealizovaní predmetu plnenia zmluvy musí byť podpísané osobou oprávnenou konať v mene objednávateľa a musí byť predložené v origináli, alebo overenej kópii. Požadujeme - ako minimálnu štandardu - súčet zmluvných cien za stavby rovnakého alebo podobného charakteru ako je predmet zákazky , ktoré záujemca zrealizoval v rokoch 2008 - 2011, musí byť v celkovej hodnote minimálne 10 000 000 € s DPH a s minimálnou hodnotou aspoň jednej stavby vo výške 1 500 000 € s DPH alebo ekvivalent v SKK. Pre účely súťaže sa za stavbu rovnakého alebo podobného charakteru považujú stavebné práce na stavebných objektoch klasifikovaných ako miestne komunikácie v mestách a dedinách, chodníky, ulice, spevnené plochy.

1. podľa § 28 ods. 1 písm. h) zákona uchádzač uvedie opatrenia environmentálneho manažérstva, ktoré použije pri plnení zmluvy o dielo a údaje, ktorými uchádzač zabezpečí uskladnenie stavebných sutí s príslušnými majiteľmi resp. správcami lokalít (určených na ich uskladnenie) s určením podmienok a cien, za ktorých uskladní vybúraný materiál / verejný obstarávateľ bude akceptovať zmluvu alebo zmluvu o budúcej zmluve o uskladnení sutí v rozsahu vyplývajúcej zo zmluvy o dielo/.

**3.** podľa §28 ods.1 písm. j) - v ponuke predložiť údaje o strojovom a technickom vybavení, ktoré uchádzač má k dispozícií na uskutočnenie stavebných prác. Požadujeme predložiť iba údaje o výrobni asfaltových zmesí pre teplé technológie, ktoré budú použité pri realizácii predmetu zákazky, uchádzač uvedie požadované informácie v dokumente vytvorenom uchádzačom s uvedením nasledovných údajov: popis (typ, značka, model, sídlo a korešpondenčná adresa), výkon/kapacita, technický stav, vek(roky), vo vlastníctve alebo prenajaté. V prípade, že uchádzač nevlastní, resp. nemá v prenájme obaľovaciu súpravu, predloží doklad o zabezpečení výroby a odbere hotovej asfaltovej zmesi od inej osoby v množstve a termínoch potrebných na plnenie zmluvy (napr. kúpna zmluva, resp. zmluva o budúcej zmluve) spolu s prehlásením uchádzača o dodržaní stanovených minimálnych teplôt pre pokládku asfaltových zmesí v zmysle príslušných STN EN. K týmto podkladom všetci uchádzači doložia vyhlásenia zhody tých výrobkov resp. materiálov, ktoré budú použité pri realizácii predmetu zákazky (iba hutnené asfaltové zmesi) a doplňujúce podklady k nim, (napr. certifikát vnútropodnikovej kontroly vydaný autorizovanou alebo notifikovanou osobou, protokoly o počiatočných skúškach), prípadne certifikáty vydané autorizovanými alebo notifikovanými osobami Európskymi spoločenstvami, ktoré majú oprávnenie na preukazovanie zhody stavebných výrobkov s technickými špecifikáciami.

**4.** podľa § 29 zákona - certifikát kvality alebo iný dôkaz predložený uchádzačom, ktorý je rovnocenný opatreniam na zabezpečenie kvality podľa požiadaviek na vystavenie príslušného certifikátu alebo ekvivalent vydaný príslušnými orgánmi členských štátov /originál, alebo úradne overená kópia/.

Minimálna požadovaná úroveň štandardov (ak je to uplatniteľné): uvedená v texte

***Ďalšie podmienky:***

Verejný obstarávateľ vyžaduje záruku na dielo po dobu 7 rokov podľa Obchodných podmienok návrhu zmluvy o dielo, ktorý bude súčasťou súťažných podkladov.

Predmet zákazky bude financovaný dodávateľským úverom alebo financovaný bankou, spôsobom odstúpenia pohľadávky. Financovanie vo forme 28 splátok, každý štvrťok.

Právne vzťahy vyžadované od skupiny dodávateľov, s ktorou sa uzatvorí zmluva.

Uchádzač musí mať právnu subjektivitu. Verejný obstarávateľ bude požadovať od skupiny, ktorej ponuku prijme, vytvorenie právnych vzťahov pre uzatvorením zmluvy o dielo na predmet zákazky, vzhľadom k tomu, že je potrebné z dôvodu riadneho plnenia zmluvy.

Úspešný uchádzač (zhotoviteľ) je povinný pred nástupom na vykonanie diela preukázať verejnému obstarávateľovi, že má uzatvorenú zmluvu na poistenie zodpovednosti za škodu spôsobenú pri výkone povolania v súvislosti s realizáciou a dokončením diela a odstránením všetkých jeho závad. Bližšie podrobnosti budú uvedené v obchodných podmienkach návrhu zmluvy, ktoré budú súčasťou súťažných podkladov.

**Kritérium:** najnižšia cena **–** náklad na 1 m2 obnovy.

**Funkčné a technické riešenie obnovy:**

* odstránenie asfaltovej vrstvy frézovaním,
* spojovací postrek min. 0,5 kg/m2,
* pokládka vyrovnávacej vrstvy cca 25 % z celkovej pokládky živičného krytu,
* pokládka živičného krytu o hrúbke 50 mm.

Verejný obstarávateľ pri opakovaní rovnakých alebo porovnateľných stavebných prác využije rokovacie konanie bez zverejnenia v súlade s § 58 písm. j) zákona č. 25/2006 Z.z. o verejnom obstarávaní.

Prílohy:

Č. 1 – Tabuľky 1-4

Č. 2 – Grafická príloha